Naročnik pričakuje, da bo izvajalec v strategiji identificiral ključne javnosti in predlagal nove ter nadgradil obstoječe komunikacijske kanale, ki bodo zagotovili učinkovito in jasno komuniciranje glede ključnih ciljev in nalog ministrstva ter SV. Pri tem mora predlagati pristope, metodologijo in orodja, ki bodo optimalno podpirala komunikacijo. Pričakujemo, da bodo svetovali pri oblikovanju ključnih sporočil, ki bodo jasna in bodo povzela bistvo prizadevanj ministrstva pri izboljševanju hitrega odzivanja in proaktivnosti na področju komuniciranja z javnostmi. Naročnik pričakuje, da bo izvajalec naloge opravil v skladu s predloženim načrtom, ki bo celovit in bo odgovarjal na vse zajete elemente. SV in MORS sodelujeta v okviru obstoječih dejavnosti, upoštevati je potrebno omejitve glede stroškov in angažiranja SV in MORS. Izdelal bo tako predloge in jih realiziral v načrtovanem in potrjenem obsegu, vključno z zakupom medijskega prostora. Obseg in termine posameznih aktivnosti mora izpeljati v obsegu in terminih, ki bodo dali optimalne rezultate glede na opredeljene cilje ter ciljne skupine. Naročnik pričakuje, da bosta strategija in konkreten komunikacijski načrt ter izdelava posameznih orodij izdelani na najvišji strokovni in kakovostni ravni, v okviru opredeljenih rokov opredeljenih v ponudbi. Pričakuje se, da bo del svetovalnih aktivnosti namenjenih tudi svetovanju in pomoči pri komuniciranju s sodobnimi komunikacijskimi sredstvi, na socialnih omrežjih in stalnem oziroma kontinuiranem prilagajanju pri njihovi uporabi. Naročnik pričakuje, da bo izvajalec oblikoval in predlagal aktivnosti in ukrepe na strateškem ter operativnem nivoju za to, da bosta ministrstvo in SV predstavljena kot odličen zaposlovalec oziroma delodajalec. Predlagani ukrepi se morajo zlasti nanašati tako na tiste, ki se potencialno zanimajo za poklic vojaka in delo v SV, hkrati pa graditi zaupanje in ugled tudi do že zaposlenih.

## 4. Namen in cilj naročila

Glavni namen strategije je afirmacija SV, predstavitev vojaške službe v SV in pridobivanje in zagotavljanje kadrov za SV. Z izboljšano predstavitvijo sklopov kampanje se bo olajšalo tudi pridobivanje kadrov za vojaško službo v SV. Promoviranje in oglaševanje SV in vojaškega poklica mora biti stalna aktivnost, ki obsega aktivno in načrtno obveščanje, informiranje in komuniciranje s ciljnimi skupinami in splošno javnostjo. Izboljšani način pridobivanje novih kandidatov, učinkovita selekcijska in kadrovski postopki ter kakovostno usposabljanje ob hkratnem zagotavljanju ustreznega položaja in karierne poti pripadnika SV bo posledično zagotovil dvig številčnega stanja po kategorijah v SV. Ključni komunikacijski cilji so krepitev ugleda SV in vojaške službe, spodbuda ciljni javnosti za zaposlitev v SV in pridobivanje ključnih informacij ter zagotovitev potrebnega števila kandidatov za opravljanje vojaške službe vseh kategorij. Pri tem se mora SV predstaviti kot zaupanja vredna »blagovna znamka«, ki odraža kakovost odnosov med organizacijo in zaposlenimi. Cilj je, da se vzdrževanje »blagovne znamke« odraža v vključevanju in zadrževanju kadrov ter razvoj zavzetih zaposlenih. Ključno sporočilo, ki ga mora izražati komunikacijska strategija, mora zajemati atraktivno, vendar verodostojno predstavitev vseh možnosti sodelovanja s SV, od zaposlitve v stalno sestavo do vključitve v rezervno sestavo, prostovoljnega služenja vojaškega roka, usposabljanje mladih na vojaških taborih in štipendiranje za vojaški poklic. Posebnost predstavitve je različnost, pestrost in značilnost posameznih poklicev in karier znotraj SV, možnost pridobitve različnih kompetenc in znanj. SV namreč nudi brezplačno usposabljanje, namestitev in oskrbo med usposabljanjem, izplačilo nagrad, pokojninsko in zdravstveno zavarovanje, dodatno izobraževanje in usposabljanje, doseganje boljše psiho - fizične pripravljenosti, napredovanje, ustrezno plačilo in druge materialne ter nematerialne ugodnosti. Posebno pozornost se posveča družinam in skrbi za družine zaposlenih, še posebej v času opravljanja nalog v tujini. Prav tako se je prenovil in dopolnil sistem izhoda iz SV ter izplačevanja nagrad v času dela v stalni sestavi SV.